

VLADA REPUBLIKE HRVATSKE

Zagreb, 5. ožujka 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj**: | Ministarstvo pravosuđa |

|  |  |
| --- | --- |
| **Predmet:** | Prijedlog odluke o osnivanju Povjerenstva za koordinaciju aktivnosti i pružanje pomoći bivšim zatočenicima koji su za vrijeme oružane agresije na Republiku Hrvatsku prisilno odvođeni i zatočeni na području Republike Srbije i Crne Gore |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**REPUBLIKA HRVATSKA**

**MINISTARSTVO PRAVOSUĐA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ODLUKA**

**O OSNIVANJU POVJERENSTVA ZA KOORDINACIJU AKTIVNOSTI I PRUŽANJE POMOĆI BIVŠIM ZATOČENICIMA KOJI SU ZA VRIJEME ORUŽANE AGRESIJE NA REPUBLIKU HRVATSKU PRISILNO ODVOĐENI I ZATOČENI NA PODRUČJU REPUBLIKE SRBIJE I CRNE GORE**

**Zagreb, ožujak 2020.**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18) Vlada Republike Hrvatske je na sjednici održanoj ­­­­­­­­­­­­\_\_\_\_\_\_\_\_ 2020. godine donijela

**ODLUKU**

**o osnivanju Povjerenstva za koordinaciju aktivnosti i pružanje pomoći bivšim zatočenicima koji su za vrijeme oružane agresije na Republiku Hrvatsku prisilno odvođeni i zatočeni na području Republike Srbije i Crne Gore**

**I.**

Ovom Odlukom osniva se Povjerenstvo za koordinaciju aktivnosti i pružanje pomoći bivšim zatočenicima koji su za vrijeme oružane agresije na Republiku Hrvatsku prisilno odvođeni i zatočeni na području Republike Srbije i Crne Gore (u daljnjem tekstu: Povjerenstvo).

**II.**

Povjerenstvo se osniva radi koordiniranja aktivnosti i pružanja pravne i stručne pomoći u postupcima koje su pokrenuli ili će pokrenuti bivši zatočenici i članovi njihovih obitelji radi naknade štete pred sudovima Republike Srbije i Crne Gore, kao i pred međunarodnim i drugim sudovima izvan Republike Hrvatske.

**III.**

Članovi Povjerenstva su:

- ministar pravosuđa, predsjednik Povjerenstva

- ministar hrvatskih branitelja, član

- predstavnik Ministarstva vanjskih i europskih poslova, član

- predstavnik Ministarstva unutarnjih poslova, član

- predstavnik Državnog odvjetništva Republike Hrvatske, član

- predstavnik Ureda zastupnika Republike Hrvatske pred Europskim sudom za ljudska

prava, član

- predstavnik Udruge Hrvatsko društvo logoraša srpskih koncentracijskih logora, član.

Zadužuju se tijela iz stavka 1. ove točke da u roku 8 dana od dana donošenja ove Odluke imenuju predstavnike koji će biti članovi Povjerenstva te da o tome obavijeste Ministarstvo pravosuđa.

**IV.**

Povjerenstvo će po potrebi predlagati mjere i kriterije za sustavno djelovanje i planiranje aktivnosti pružanja pravne i stručne pomoći.

Povjerenstvo može, ukoliko za to postoji potreba, u svoj rad uključiti i predstavnike drugih nadležnih tijela, institucija, pravnih i fizičkih osoba koji mogu dati doprinos ispunjavanju zadaća Povjerenstva.

**V.**

Povjerenstvo će osnovati stručni tim koji će pružati stručnu i pravnu pomoć bivšim zatočenicima i njihovim odvjetnicima pred sudovima u Republici Srbiji i Crnoj Gori, kao i pred međunarodnim i drugim sudovima izvan Republike Hrvatske. U stručnom timu, uz predstavnike državnih tijela mogu biti angažirani i vanjski suradnici iz redova istaknutih stručnjaka pravne struke.

**VI.**

Administrativne i tehničke poslove za Povjerenstvo obavljati će Ministarstvo pravosuđa.

**VII.**

Za rad Povjerenstva financijska sredstva će se osigurati u državnom proračunu Republike Hrvatske.

**VIII.**

Za svoj rad u Povjerenstvu članovi Povjerenstva neće primati naknadu, dok će se za angažman vanjskih suradnika u stručnom timu sredstva osigurati u okviru redovne djelatnosti Ministarstva pravosuđa i Ministarstva hrvatskih branitelja.

**IX.**

Povjerenstvo za svoj rad odgovara Vladi Republike Hrvatske.

**X.**

Ova Odluka stupa na snagu danom donošenja.

**PREDSJEDNIK VLADE**

**mr.sc. Andrej Plenković**

Klasa:

Urbroj:

Zagreb,

**OBRAZLOŽENJE**

Hrvatsko društvo logoraša srpskih koncentracijskih logora aktivno je involvirano u pravne procese radi obeštećenja svojih članova kao bivših zatočenika koji su za vrijeme oružane agresije na Republiku Hrvatsku prisilno odvođeni i zatočeni na području Republike Srbije i Crne Gore.

Tijekom 2018. i 2019. godine pokrenut je određeni broj privatnih tužbi protiv tužene Republike Srbije pred sudovima u Republici Hrvatskoj i Republici Srbiji.

U svrhu učinkovite pomoći Republike Hrvatske svojim državljanima koji vode sudske postupke pred sudovima Republike Srbije, ili će voditi pred nekim međunarodnim i drugim sudovima izvan Republike Hrvatske, Ministarstvo pravosuđa predlaže osnivanje Povjerenstva za koordinaciju aktivnosti i pružanje pomoći bivšim zatočenicima koji su za vrijeme oružane agresije na Republiku Hrvatsku prisilno odvođeni i zatočeni na području Republike Srbije i Crne Gore.

Cilj rada Povjerenstva je predlagati mjere i kriterije za sustavno djelovanje i planiranje aktivnosti pružanja pravne i stručne pomoći. Također, Povjerenstvo će osnovati stručni tim koji će pružati stručnu i pravnu pomoć bivšim zatočenicima i njihovim odvjetnicima pred sudovima u Republici Srbiji i Crnoj Gori. U stručnom timu, uz predstavnike državnih tijela mogu biti angažirani i vanjski suradnici iz redova istaknutih stručnjaka pravne struke.